b'\n_START_ARTICLE_\nHilly Kristal\n_START_SECTION_\nPrimers anys\n_START_PARAGRAPH_\nKristal va n\xc3\xa9ixer a Nova York el 1931, tot i que la seva fam\xc3\xadlia va traslladar-se a Hightstown quan era molt petit.  Kristal va estudiar m\xc3\xbasica des de molt petit, arribant a assistir a la Settlement Music School de Filad\xc3\xa8lfia. Kristal tamb\xc3\xa9 va passar un per\xc3\xadode de temps als Marines.\n_START_SECTION_\nProbant sort amb la m\xc3\xbasica\n_START_PARAGRAPH_\nQuan va tornar a Nova York, Kristal va treballar com a cantant, participant en una coral masculina que cantava al Radio City Music Hall. M\xc3\xa9s tard es convertiria en el director del Village Vanguard, un club de jazz de Greenwich Village, on va contractar Miles Davis i altres m\xc3\xbasics. El 1951 es va caasr, arribant a tenir dos fills: Lisa Kristal Burgman i Mark Dana Kristal._NEWLINE_El 1966, juntament amb Ron Delsener, va fundar el Rheingold Central Park Music Festival, esponsoritzat per Rheingold Beer. Cap el 1968 Delsener havia canviat l\'esponsor per Schaefer, i Kristal ja no hi estava involucrat. Aquest festival va realitzar-se anualment fins al 1976 a Central Park, comptant amb la participaci\xc3\xb3 d\'estrelles de tots els g\xc3\xa8neres, com ara Miles Davis, the Who, Chuck Berry, Bob Marley, B.B. King, Led Zeppelin, The Beach Boys, Frank Zappa, Ray Charles, Patti LaBelle, Ike & Tina Turner, Fleetwood Mac, The Allman Brothers, Slade, Kris Kristofferson, Curtis Mayfield, Bruce Springsteen, Aerosmith o the Doors.\n_START_SECTION_\nCBGB\n_START_PARAGRAPH_\nEl 1970 Kristal va obrir un bar al sector del Bowery de Nova York anomenat "Hilly\'s on the Bowery", que va tancar al cap de poc temps. Posteriorment, el desembre de 1973, va crear el "CBGB and OMFUG", abreviaci\xc3\xb3 dels tipus de m\xc3\xbasica que volia que s\'hi interpretessin (les lletres s\xc3\xb3n les inicials de "Country, BlueGrass, Blues i Other Music For Uplifting Gormandizers"). Aquest club, posteriorment, seria conegut simplement com a CBGB, i passaria a la hist\xc3\xb2ria com el punt de partida de les carreres d\'estrelles del punk rock i el new wave com the Ramones, Talking Heads, Patti Smith, Television o Blondie._NEWLINE_Al CBGB hi van actuar mols m\xc3\xbasics reconeguts, al llarg dels anys, perpetuant-se com un indret molt popular, fins que va tancar l\'any 2006 a causa d\'un desacord entre el propietari de l\'immoble i Kristal, decidint el primer no renovar el lloguer. Durant un breu per\xc3\xadode, l\'empresari esstatunidenc va plantejar-se traslladar el CBGB a Las Vegas, tot i que al final no va tornar a obrir.\n_START_SECTION_\nMort\n_START_PARAGRAPH_\nKristal va morir el 28 d\'agost de 2007 com a conseq\xc3\xbc\xc3\xa8ncia d\'un c\xc3\xa0ncer de pulm\xc3\xb3, quan tenia 75 anys.'